જૂના વખતમાં અહીં વસતા ઈન્ડિયનો તેને મિશિગુમા (અર્થ : પુષ્કળ પાણીવાળું મોટું સરોવર) કહેતા. મિશિગુમા નામ ધીમે ધીમે બદલાતું જઈ આજે તે મિશિગન નામથી ઓળખાય છે. તેની બાજુમાં પૂર્વ તરફ આવેલા રાજ્યને પણ મિશિગન રાજ્ય નામ અપાયેલું છે. આ સરોવર મિશિગન રાજ્યમાં દક્ષિણ તરફ વિસ્તરેલું છે. તેના આ પ્રકારના વિસ્તરણથી આ રાજ્ય બે દ્વીપકલ્પમાં વહેંચાઈ ગયેલું છે. વિસ્કોન્સિન અને ઈલિનોય રાજ્યો તેની પશ્ચિમ સીમા રચે છે, જ્યારે ઈન્ડિયાના રાજ્યનો થોડોક ભાગ આ સરોવરના દક્ષિણ છેડાને સ્પર્શે છે. તેની લંબાઈ 494 કિ.મી, મહત્તમ પહોળાઈ 190 કિ.મી. અને ઊંડાઈ 281 મીટર જેટલી છે. સમુદ્રસપાટીથી તે 176 મીટરની ઊંચાઈ ધરાવે છે. સરોવરના વાયવ્ય ખૂણામાં આવેલો ગ્રીન બૅ (અખાત) તેનો જ એક વિશાળ ફાંટો છે. ગ્રાન્ડ ટ્રાવર્સ અને લિટલ ટ્રાવર્સ તેના પૂર્વ તરફના ફાંટા છે. મિશિગન સરોવરને મળતી મોટી નદીઓમાં સેન્ટ જોસેફ, ફૉક્સ, કાલામેઝુ, ગ્રાન્ડ તેમજ મેનોમિનીનો સમાવેશ થાય છે; જ્યારે શિકાગો નદી તેમાંથી નીકળે છે. જોકે આ નદી જૂના વખતમાં તેને મળતી હતી, પરંતુ તે પછી તેનો વાહનમાર્ગ વ્યસ્ત બની ગયેલો છે.